Budyšan Jurij Nuk je čas spočatk lěta, kotryž je nimale bjez sportowych wuslědkow, wužił, zo by wo stawiznach swětowych lochkoatletiskich mišterstwow rozprawjał. Nuk bě a je sam zahority lochkoatlet. We wysokej starobje wobdźěla so wón přeco hišće na běhanskich wubědźowanjach we Łužicy.
1983 Helsinki
W tutym skandinawiskim kraju Europy wubědźowaše so 1 572 atletow ze 153 krajow swěta prěni króć wo titule swětowych mišterstwow w jednotliwych disciplinach lochkoatletiki. Mjena tajkich sportowcow kaž Carl Lewis, Sergej Bubka a Heike Daute, lěpje znateje pod jeje pozdźišim mjenom Drechsler, dóstanu so na zakładźe swojich wukonow do cyłeho swěta. Lewis (USA) dobudźe běh na 100 m (10,07 sek) a dalokoskok (8,55 m) a je čłon dobyćerskeje stafle na 4 x 100 m (37,86 sek). Tale polěpši samo swětowy rekord. Sergej Bubka (Sowjetski zwjazk) wubědźi sej dobyće w skakanju z tyčku (5,70 m). To bě za njeho spočatk wurjadneje dobyćerskeje serije, dokelž dobudźe wón na přichodnych dalšich pjeć swětowych mišterstwach stajnje zaso złotu medalju.
szl_Latn som_Latn szl_Latn